**Venäjän koripallomaajoukkue** edustaa Venäjää koripallon maajoukkuekilpailuissa. Sen edeltäjäksi voidaan laskea Neuvostoliiton maajoukkue, jossa tosin pelasi useita muidenkin kansallisuuksien edustajia, varsinkin liettualaisia.

Historia
--------

### Neuvostoliiton aika

Neuvostoliiton koripallomaajoukkue ylsi historiansa jokaisella osallistumiskerralla mitaleille olympiakisoissa. MM-kisoissa se jäi ilman mitalia vain ensimmäisellä osallistumiskerralla, vuonna 1959, jolloin se sijoittui kuudenneksi. Ensimmäisen maailmanmestaruutensa se voitti 1967 ja ensimmäinen olympiakultansa Münchenissä 1972. Sen jälkeen se voitti maailmanmestaruuden vielä kahdesti ja olympiakultaa Soulissa 1988. Mitaliketju katkesi Barcelonan 1992 olympialaisissa, kun Neuvostoliittoa seuranneen Itsenäisten valtioiden yhteisön joukkue jäi neljänneksi. Euroopan mestaruuden Neuvostoliitto voitti ennätykselliset 14 kertaa, mm. 8 kertaa peräkkäin vuosina 1957–1971.

### 1990-luku

Venäjän joukkue ylsi 1990-luvulla kahdesti hopealle MM-kisoissa. Kanadassa pelatuissa vuoden 1994 kisoissa se hävisi finaalissa Yhdysvaltain *Dream Team II*:lle pistein 91–137. Kreikan järjestämissä vuoden 1998 kisoissa Venäjä voitti välierässä Yhdysvallat 66–64 mutta hävisi finaalissa Jugoslavialle 62–64. EM-kisoissa Venäjä sai hopeaa 1993 ja pronssia 1997. Atlantan 1996 olympialaisiin joukkue ei selviytynyt mukaan.

### 2000-luku

Venäjän koripallomaajoukkue ei menestynyt 2000-luvun alkuvuosina entiseen malliin. Sydneyn 2000 olympialaisissa se sijoittui kahdeksanneksi ja Indianapolisin MM-kisoissa 2002 kymmenenneksi. Seuraaviin olympia- ja MM-kisoihin se ei selviytynyt mukaan. Pekingin 2008 olympialaisissa se voitti vain yhden ottelun ja sijoittui yhdeksänneksi. EM-kilpailuissa 2009 ja MM-kilpailuissa 2010 Venäjä oli seitsemäs.

### EM-kilpailut 2007

Espanjassa pelattavissa vuoden 2007 EM-kisoissa Venäjä voitti alkulohkossa Serbian 73–65, Israelin 90–56 ja Kreikan 61–53. Jatkolohkossa se voitti Portugalin 78–65, hävisi Espanjalle 69–81 ja voitti Kroatian 83–70. Puolivälierissä Venäjä voitti Ranskan 75–71, välierissä Liettuan 86–74 ja finaalissa Espanjan 60–59 ja voitti kultaa – ensimmäisen arvokisamitalinsa yhdeksään vuoteen ja ensimmäisen arvokisakultamitalinsa sitten Neuvostoliiton aikojen. Andrei Kirilenko valittiin kisojen arvokkaimmaksi pelaajaksi. Joukkuetta valmensi yhdysvaltalais-israelilainen David Blatt.

Venäjän joukkue vuoden 2007 EM-kisoissa

| Numero | Nimi | Pelipaikka | Pituus | Syntymäaika | Syntymäpaikka | Seura |
| --- | --- | --- | --- | --- | --- | --- |
| 4 | Nikita Shabalkin | laitahyökkääjä | 204 | 09.10.1986 | Venäjä RSO-Alania | Venäjä Khimki |
| 5 | Jon Robert Holden | takamies | 184 | 10.08.1976 | Yhdysvallat Pittsburgh | Venäjä CSKA Moscow |
| 6 | Sergei Bykov | takamies | 190 | 26.02.1983 | Venäjä Novodvinsk | Venäjä Dynamo Moscow |
| 7 | Andrei Kirilenko | laitahyökkääjä | 209 | 18.02.1981 | Venäjä Izevsk | Yhdysvallat Utah Jazz |
| 8 | Nikita Morgunov | laitahyökkääjä | 210 | 29.06.1975 | Venäjä Novokuznetsk | Venäjä Triumph Ljubertsi |
| 9 | Petr Samoilenko | takamies | 187 | 07.02.1977 | Uzbekistan Outchkoudouk | Venäjä Dynamo Moscow |
| 10 | Viktor Hrjapa | laitahyökkääjä | 203 | 03.08.1982 | Ukraina Kiev | Yhdysvallat Chicago Bulls |
| 11 | Zahar Pashutin | takamies | 196 | 03.05.1974 | Venäjä Sotši | Venäjä CSKA Moscow |
| 12 | Sergei Monia | laitahyökkääjä | 205 | 15.04.1983 | Venäjä Saratov | Venäjä Dynamo Moscow |
| 13 | Anton Ponkrašov | laitahyökkääjä | 198 | 23.04.1986 | Venäjä Pietari | Venäjä Khimki |
| 14 | Aleksei Savrasenko | keskushyökkääjä | 217 | 28.02.1979 | Venäjä Krasnodar | Venäjä CSKA Moscow |
| 15 | Nikolai Padius | takamies | 195 | 01.09.1980 | Venäjä Pietari | Venäjä Unics Kazan |

### EM-kilpailut 2011

Liettuan EM-kilpailuissa Venäjä eteni alkulohkostaan jatkoon ja voitti jatkolohkonsa viimeisessä ottelussa Makedonian. Tällä maa varmisti myös jatkolohkon voiton. Puolivälierissä Venäjä voitti Serbian ja eteni välieriin Ranskaa vastaan. Ranskan voitettua ottelun Venäjä joutui pronssiotteluun, jossa se kohtasi Makedonian. Pronssiottelu päättyi Venäjän 72–68-voittoon. Maan paras pistemies oli Andrei Kirilenko, joka teki 18 pistettä.

### Olympialaiset 2012

Lontoon 2012 olympialaisissa Venäjä voitti alkulohkonsa, kun se voitti selvästi Ison-Britannian ja Kiinan, yhdellä pisteellä Brasilian, kolmella pisteellä Espanjan sekä hävisi kahdella pisteellä Australialle. Puolivälierissä Venäjä voitti Liettuan pistein 83–74 mutta hävisi välierissä Espanjalle 59–67. Voitto pronssiottelussa Argentiinasta pistein 81–77 toi Venäjälle sen ensimmäisen olympiamitalin Neuvostoliiton hajoamisen jälkeen.

### 2013–

Sekä EM-kilpailuissa 2013 että 2015 Venäjä voitti alkulohkossa vain yhden ottelun ja hävisi neljästi, muun muassa molemmilla kerroilla Suomelle. Se ei selviytynyt MM-kilpailuihin 2014 eikä olympialaisiin 2016. EM-kilpailuissa 2017 Venäjä sijoittui neljänneksi hävittyään pronssiottelussa Espanjalle.

Lähteet
-------

1. ↑  Ranking men after FIBA Basketball World Cup 2019 Qualifiers Window 6 *fiba.basketball*.  26.2.2019. Viitattu 31.8.2019. (englanniksi)
2. 1 2  Basketball Russia *the-sports.org*. Viitattu 23.11.2017. (englanniksi)
3. ↑  Venäjä vei trillerin ja väisti kisaisännät  12.9.2011. YLE. Viitattu 23.9.2011.
4. ↑  Taylor, Jeff: Bronze medal game preview: MKD vs. RUS  17.9.2011. Eurobasket2011. Viitattu 23.9.2011. (englanniksi)
5. ↑  Venäjä taisteli koripallon EM-pronssille  18.9.2011. YLE. Viitattu 23.9.2011.
6. ↑  London 2012 Basketball, basketball men Olympic.org:  IOC. Viitattu 23.9.2013. (englanniksi)

Aiheesta muualla
----------------

* Venäjän koripalloliitto (Arkistoitu – Internet Archive) (venäjäksi)

FIBA Europen maajoukkueet
Alankomaat | Albania | Andorra | Armenia | Azerbaidžan | Belgia | Bosnia ja Hertsegovina | Bulgaria | Englanti | Espanja | Georgia | Irlanti | Islanti | Israel | Italia | Itävalta | Kreikka | Kroatia | Kypros | Latvia | Liettua | Luxemburg | Malta | Moldova | Montenegro | Norja | Pohjois-Irlanti | Pohjois-Makedonia | Portugali | Puola | Ranska | Romania | Ruotsi | Saksa | San Marino | Skotlanti | Serbia | Slovakia | Slovenia | Suomi | Sveitsi | Tanska | Tšekki | Turkki | Ukraina | Unkari | Wales | Valko-Venäjä | Venäjä | Viro | Yhdistynyt kuningaskunta

**Entisiä joukkueita:** DDR | Jugoslavia | Neuvostoliitto | Tšekkoslovakia